钦定古今图书集成/明伦汇编/氏族典/第334卷 > 刘腾
## 钦定古今图书集成/明伦汇编/氏族典/第334卷 > 刘腾

按《魏书刘腾传》：“腾字青龙，本平原城民，徙属南兖州
之谯郡。幼时坐事受刑，补小黄门，转中黄门，迁中给
事。后为大长秋卿，金紫光禄大夫、太府卿。肃宗践极，
封开国子。灵太后临朝，改封长乐县开国公。腾幼充
宫役，手不解书，裁知署名而已。奸谋有馀，善射人意。
灵太后临朝，特蒙进宠，多所干托。吏部尝望腾意，奏
‘其弟为郡带戍，人资乖越’”，清河王怿抑而不与，腾以
为恨，遂与领军元乂害怿，废太后于宣光殿。乂以腾
为司空公，表里擅权，共相树置。四年之中，生杀之威，
决于乂、腾之手。正光四年，薨于位。